Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ σχετικά με την τροποποίηση της οδηγίας 69/208/ΕΟΚ περί εμπορίας σπόρων προς σπορά των ελαιούχων και κλωστικών φυτών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η οδηγία 69/208/ΕΟΚ του Συμβουλίου περί εμπορίας σπόρων προς σπορά των ελαιούχων και κλωστικών φυτών δεν περιλαμβάνει στο πεδίο εφαρμογής της τους σπόρους ποικιλιών υβριδίων εκτός από τον ηλίανθο, ούτε σπόρους συνδυασμών ποικιλιών.

Η πρόταση αυτή έχει ως στόχο:

- στην περίπτωση ποικιλιών υβριδίων, την πρόβλεψη νομικής βάσης ώστε να συμπεριληφθούν οι σπόροι τους μέσω της διαδικασίας της μόνιμης επιτροπής, και

- στην περίπτωση συνδυασμών ποικιλιών, να συμπεριληφθούν οι σπόροι τους στο πεδίο εφαρμογής της οδηγίας του Συμβουλίου,

λαμβάνοντας υπόψη την αυξανόμενη σημασία των σπόρων αυτών στην Κοινότητα.

2002/0105 (CNS)

Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ σχετικά με την τροποποίηση της οδηγίας 69/208/ΕΟΚ περί εμπορίας σπόρων προς σπορά των ελαιούχων και κλωστικών φυτών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1]

τη γνώμη του Ευρωπαϊκού Κοινοβουλίου [2],

[2]

τη γνώμη της Οικονομικής και Κοινωνικής Επιτροπής [3],

[3]

Εκτιμώντας τα εξής:

(1) Οι σπόροι συνδυασμών ποικιλιών ελαιούχων και κλωστικών φυτών πρέπει να περιλαμβάνονται στο πεδίο εφαρμογής της οδηγίας 69/208/ΕΟΚ του Συμβουλίου [4]. Πρέπει επίσης να καθοριστούν οι όροι που πρέπει να πληρούνται από τους συνδυασμούς ποικιλιών όπως το χρώμα της επίσημης ετικέτας που απαιτείται για τις συσκευασίες πιστοποιημένων σπόρων συνδυασμών ποικιλιών.

[4] ΕΕ L 169 της 10.7.1969, σ. 3. Οδηγία που τροποποιήθηκε τελευταία με την οδηγία 98/96/ΕΚ (ΕΕ L 25 της 1.2.1999, σ. 27)

(2) Λόγω της αυξανόμενης σημασίας τους στην Κοινότητα, οι σπόροι ποικιλιών υβριδίων ελαιούχων και κλωστικών φυτών πρέπει επίσης να περιλαμβάνονται επιπλέον εκείνων των ηλίανθων, στο πεδίο εφαρμογής της οδηγίας 69/208/ΕΟΚ.

(3) Η οδηγία αυτή λόγω του επείγοντος χαρακτήρα της πρέπει να εφαρμοστεί από τις 30 Ιουνίου 2002. Δεδομένης της αυξανόμενης σημασίας των εν λόγω σπόρων στην Κοινότητα, η Επιτροπή εξέδωσε, το 1995, την απόφαση 95/232/ΕΚ της Επιτροπής [5] που έχει ως στόχο τον καθορισμό των όρων που πρέπει να πληρούνται από τους σπόρους υβριδίων και συνδυασμών ποικιλιών ελαιοκράμβης και γογγυλοκράμβης. Η απόφαση αυτή λήγει στις 30 Ιουνίου 2002.

[5] ΕΕ L 154 της 5.7.1995, σ. 22. Απόφαση που έχει τροποποιηθεί τελευταία με την απόφαση της Επιτροπής 99/84/ΕΚ (ΕΕ L 27 της 2.2.1999, σ. 31).

(4) Συνεπώς, η οδηγία 69/208/ΕΟΚ πρέπει να τροποποιηθεί αναλόγως.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 69/208/ΕΟΚ τροποποιείται ως εξής:

1. Στο άρθρο 2, η ακόλουθη παράγραφος παρεμβάλλεται μετά την παράγραφο 1β:

"1γ. Οι τροποποιήσεις που πρέπει να πραγματοποιηθούν στην παράγραφο 1(B) και (Bα) με σκοπό να συμπεριληφθούν στο πεδίο εφαρμογής της παρούσας οδηγίας τα υβρίδια των ελαιούχων και κλωστικών φυτών εκτός από τον ηλίανθο εγκρίνονται σύμφωνα με τη διαδικασία που ορίζεται στο άρθρο 20."

2. Στο άρθρο 10 παράγραφος 1) στοιχείο α), η ακόλουθη πρόταση παρεμβάλλεται μετά τη δεύτερη πρόταση:

"Στην περίπτωση πιστοποιημένων σπόρων συνδυασμών ποικιλιών, η ετικέτα πρέπει να έχει μπλε χρώμα και να φέρει διαγώνια πράσινη γραμμή."

3. Στο άρθρο 14 παράγραφος 1, οι όροι "Οδηγία 70/457/ΕΟΚ" αντικαθίστανται από το ακόλουθο κείμενο:

"Οδηγία 70/457/ΕΟΚ*

* ΕΕ L 225, 12.10.1970, σ. 1., όπως τροποποιήθηκε τελευταία με την οδηγία 98/95/ΕΚ (ΕΕ L 25, 1.2.1999, σ. 1.)"

4. Παρεμβάλλεται το ακόλουθο άρθρο 14β:

"Άρθρο 14β

1. Τα κράτη μέλη επιτρέπουν την εμπορία των σπόρων ελαιούχων και κλωστικών φυτών με τη μορφή συνδυασμών ποικιλιών.

2. Για τους σκοπούς της παραγράφου 1:

- ως "συνδυασμός ποικιλιών" νοείται ο συνδυασμός πιστοποιημένων σπόρων προς σπορά προσδιορισμένου υβριδίου που εξαρτάται από επικονιαστή που έχει γίνει επίσημα αποδεκτό σύμφωνα με την οδηγία 70/457/ΕΟΚ με πιστοποιημένο σπόρο προς σπορά ενός ή περισσοτέρων προσδιορισμένων επικονιαστών που έχουν επίσης γίνει αποδεκτοί και που έχουν συνδυαστεί με μηχανικό τρόπο σε αναλογίες που έχουν καθοριστεί από κοινού από τους υπεύθυνους για τη διατήρηση των συστατικών αυτών και ο συνδυασμός αυτός έχει ανακοινωθεί στην πιστοποιούσα αρχή,

- ως "υβρίδιο που εξαρτάται από επικονιαστή" νοείται το αρσενικό στείρο συστατικό στο "συνδυασμό ποικιλιών" (θηλυκό συστατικό),

- ως "επικονιαστής(ες)" νοείται το συστατικό που προκαλεί την επικονίαση μέσα στο "συνδυασμό ποικιλιών" (αρσενικό συστατικό),

3. Ο σπόρος του θηλυκού και του αρσενικού συστατικού επικαλύπτεται με τη χρήση διαφορετικά χρωματισμένων επικαλύψεων σπόρων."

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν τις 30 Ιουνίου 2002. Πληροφορούν αμέσως την Επιτροπή σχετικά.

Οι διατάξεις αυτές όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή θεσπίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την έβδομη ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος